กรุ๊ปลีสควัก2.5พันล. ซื้อไฟแนนซ์ที่ลังกา
กรุ๊ปลีสควัก 2,500 ล้าน ซื้อไมโครไฟแนนซ์ศรีลังกา เดินหน้าแผนลงทุนกิจการใหม่เพิ่ม
4 ต.ค. 2559

กรุ๊ปลีสควัก 2,500 ล้าน ซื้อไมโครไฟแนนซ์ศรีลังกา เดินหน้าแผนลงทุนกิจการใหม่เพิ่ม
นายมิทซิจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส (GL) เปิดเผยว่า คณะกรรมการบริษัทได้อนุมัติการเข้าซื้อหุ้น บริษัท คอมเมอร์เชียล เครดิตไฟแนนซ์ (Commercial Credit and Finance) หรือ CCF ซึ่งเป็นบริษัทจดทะเบียนในประเทศศรีลังกา ในสัดส่วน 29.99% โดยใช้เงินลงทุน 70 ล้านเหรียญสหรัฐ หรือประมาณ 2,500 ล้านบาท
“การลงทุนครั้งนี้จะทำให้บริษัทรับรู้กำไรราว 2 ล้านเหรียญสหรัฐ ในไตรมาส 4 ปีนี้ ขณะที่จะสามารถบันทึกกำไรเข้ามา 7 ล้านเหรียญสหรัฐ/ปี และคาดว่าปีนี้ CCF จะมีกำไร 22 ล้านเหรียญสหรัฐ นอกจากนี้ บริษัทยังมีโอกาสซื้อหุ้นส่วนที่เหลืออีก 70% ใน CCF หากผู้ถือหุ้นปัจจุบันต้องการขายหุ้นออกมาในอนาคต” นายมิทซิจิ กล่าว
ทั้งนี้ บริษัท CCF ทำธุรกิจไมโครไฟแนนซ์ มีฐานสินทรัพย์ 500 ล้านเหรียญสหรัฐ ใกล้เคียงกับฐานสินทรัพย์ของกรุ๊ปลีสที่ 450 ล้านเหรียญสหรัฐ แต่มูลค่าตลาดของกรุ๊ปลีสสูงกว่า CCF มาก
“บริษัทมั่นใจกำไรสุทธิทั้งปีนี้จะทำสถิติสูงสุดแตะระดับ 1,000 ล้านบาทในสิ้นปีนี้ จากครึ่งปีแรกมีกำไรสุทธิ 478.64 ล้านบาท ส่วนการลดสัดส่วนหนี้ที่ไม่ก่อให้เกิดรายได้ (เอ็นพีแอล) ของทั้งกลุ่มในสิ้นปีนี้ ยังคงเป้าลดให้อยู่ในระดับที่ต่ำกว่า 4% จากปัจจุบันอยู่ที่ 4.8%” นายมิทซิจิ กล่าว
ก่อนหน้านี้ กรุ๊ปลีสได้ขยายจากฐานธุรกิจในประเทศไทยสู่ประเทศข้างเคียง อาทิ กัมพูชา สปป.ลาว อินโดนีเซีย และล่าสุด เมียนมา โดยมีแผนที่จะหาลู่ทางการลงทุนใหม่อีก